ജോജു ജോര്ജിനെ ആക്രമിച്ച കേസില് ഇന്ന് കൂടുതല് അറസ്റ്റ് ഉണ്ടായേക്കും ഇന്ധനവില വര്ദ്ധനയ്ക്കെതിരെ വൈറ്റിലയില് കോണ്ഗ്രസ് നടത്തിയ റോഡ് ഉപരോധസമരത്തിനിടെ നടന് ജോജു ജോര്ജിനെ ആക്രമിക്കുകയും കാര് തകര്ക്കുകയും ചെയ്ത കേസില് ഇന്ന് കൂടുതല് അറസ്റ്റ് ഉണ്ടായേക്കും. മുന് മേയര് ടോണി ചമ്മിണിയെ ഒന്നാം പ്രതിയാക്കി രജിസ്റ്റര് ചെയ്ത കേസില് എട്ട് പ്രതികളാണ് ഉള്ളത്. ജാമ്യമില്ലാ വകുപ്പ് പ്രകാരം ആണ് കേസ് എടുത്തിരിക്കുന്നത്. ഐ.എന്.ടി.യു.സി നേതാവ് ജോസഫിനെ കഴിഞ്ഞ ദിവസം മരട് പൊലീസ് അറസ്റ്റ് ചെയ്തിരുന്നു. വിശദമായ ചോദ്യം ചെയ്യലിന് ശേഷം ജോസഫിനെ ഇന്ന് കോടതിയില് ഹാജരാക്കിയേക്കും. അറസ്റ്റ് ഒഴിവാക്കുന്നതിനായി നേതാക്കള് മുന്കൂര് ജാമ്യാപേക്ഷ നല്കിയേക്കും. വഴി തടഞ്ഞ് സമരം ചെയ്ത കേസില് കൊടിക്കുന്നില് സുരേഷ് ഉള്പ്പടെ 15 കോണ്ഗ്രസ് നേതാക്കള്ക്കെതിരെ പൊലീസ് കേസെടുത്തിരുന്നു. എറണാകുളം ഡി.സി.സി പ്രസിഡന്റ് മുഹമ്മദ് ഷിയാസ് ആണ് ഒന്നാം പ്രതി. വി.ജെ പൗലോസ്, കൊടിക്കുന്നില് സുരേഷ് എം.പി എന്നിവര് രണ്ടും മൂന്നും പ്രതികളാണ്. അനുമതിയില്ലാതെ റോഡ് ഉപരോധിച്ചെന്നാണ് എഫ്.ഐ.ആര്. കൊടിക്കുന്നില് സുരേഷ് എം.പിയാണ് സമരം ഉദ്ഘാടനം ചെയ്തത്. സമരത്തിന് അനുമതി നല്കിയിരുന്നില്ല എന്ന് ഇന്നലെ ഡി.സി.പി വ്യക്തമാക്കിയിരുന്നു. വൈറ്റിലയിലെ ഹൈവേ ഉപരോധത്തിനിടെയുണ്ടായ സംഭവ വികാസങ്ങളില് നിലവില് രണ്ട് കേസുകളാണ് പൊലീസ് രജിസ്റ്റര് ചെയ്തിരിക്കുന്നത്.